
A határozat javaslat elfogadásához a jelenlévő képviselők több , mint felének „igen” szavazata szükséges ( egyszerű többség )


Tisztelt Képviselő-testület!
Lesenceistvánd Község Önkormányzata tanyagondnok munkakör betöltésére kiírt pályázat benyújtásának határideje 2019. május 6. napja volt, mely időpontig 1 darab pályázat érkezett, melyet Bedőcs Veronika nyújtott be.

A pályázat értékelése formai szempontból:
A pályázati kiírás alapján a pályázatnak az alábbi dokumentumokat kellett tartalmaznia:

· szakmai önéletrajz – a benyújtott pályázat tartalmazza;

· 90 napnál nem régebbi erkölcsi bizonyítvány, vagy annak megkérését igazoló postai feladóvevény – a benyújtott pályázat tartalmazza;

· személyes adatoknak a pályázati eljárással összefüggő kezeléséhez adott hozzájárulás - a benyújtott pályázat tartalmazza;

· iskolai végzettséget igazoló okiratok másolata – a benyújtott pályázat tartalmazza;

· nyilatkozat arról, hogy a pályázó vállalja a tanyagondnoki tanfolyam elvégzését – a benyújtott pályázat tartalmazza.

Fentiek alapján megállapítható, hogy a benyújtott pályázat formai szempontból érvényes.

A pályázat értékelése tartalmi szempontból:

· A pályázati kiírás alapján a munkakör betöltésének feltételei az alábbiak:
· büntetlen előélet –  (pályázó erkölcsi bizonyítványra megküldésére vár);
· falugondnoki képzés vállalása – pályázó nyilatkozott, hogy vállalja a képzést,

· szakmunkás bizonyítvány – a pályázó nem rendelkezik szakmunkás képzettséggel, tekintettel arra, hogy a tanyagondnoki foglalkoztatásnak nem feltétele, ettől el lehet tekinteni;

· B- kategóriás vezetői engedély megléte – pályázó rendelkezik vele,
· magyar állampolgárság – pályázó magyar állampolgár.

Fentieken túl a pályázati kiírásban szerepelt, hogy előnyt jelent a helyismeret, mobilitás és jó kapcsolatteremtő készség. A pályázónak – figyelemmel arra , hogy helyi lakós - önéletrajza alapján ilyen jellegű tapasztalatokkal, készségekkel is rendelkezik. 

A tanyagondnok foglalkoztatásának szakmai szabályaira irányadó az 1993. évi III. törvény , valamint az 1/2000.(I.7.) SzCsM rendelet. 
Mindezek alapján megállapítható, hogy a benyújtott pályázat tartalmi szempontból is érvényes. 

A Kjt. 21/A. § (1) bekezdése alapján a kinevezésben a közalkalmazotti jogviszony létesítésekor három hónap próbaidő megállapítása kötelező a (4)-(5) bekezdésben meghatározott kivétellel. A (2) bekezdés alapján a kinevezésben a közalkalmazotti jogviszony létesítésekor három hónapot meghaladó próbaidő köthető ki, melynek tartama legfeljebb négy hónapig terjedhet.

A pályázó nyilatkozott , hogy a pályázata nyilvános ülés keretében elbírálható , nem kérte zárt ülés tartását !

Tisztelt Képviselő-testület!
Kérem a Tisztelt Képviselő-testületet, hogy szíveskedjen a tanyagondnoki állásra érkezett pályázati anyagot megvitatni, és az alábbi határozati javaslatot  elfogadni.

Határozati javaslat:
…/2019. (V.8.) határozat

1. Lesenceistvánd Község Önkormányzata Képviselő-testülete a Lesenceistvánd Község tanyagondnok munkakör betöltésére kiírt pályázati eljárást eredményesnek nyilvánítja.

2. Lesenceistvánd Község Önkormányzata Képviselő-testülete Bedőcs Veronikát (8319 Lesenceistvánd, Zrínyi u. 2.) 2019. május 10. napjától Lesenceistvánd község tanyagondnoki munkakörébe, közalkalmazotti jogviszonyban, határozatlan időre kinevezi, 3 hónap próbaidő kikötésével.

3. Lesenceistvánd Község Önkormányzata Képviselő-testülete Bedőcs Veronika illetményét a Közalkalmazottak jogállásáról szóló törvény rendelkezései szerint állapítja meg. 

4. Felkéri a polgármestert a jogviszony létesítéshez szükséges intézkedések megtételére.

Felelős: 
Tóth Csaba polgármester
Határidő: 
azonnal

Lesenceistvánd, 2019. május 07.

Tóth Csaba



polgármester



